Predkladacia správa

	Bezproblémové fungovanie vnútorného trhu spočíva jednak v prijímaní efektívnej a harmonizovanej legislatívy s legislatívou Európskej únie a jednak v jej dôslednom inštitucionálnom zabezpečení a premyslenej implementácii. Na začiatku tretieho tisícročia si to vyžaduje dosiahnuť súlad medzi diverzifikáciou obchodu a služieb  na jednej strane a efektívnym výkonom kontroly na trhu na strane druhej. Uvedená požiadavka je  podmienená efektívnym  územným a  komoditným pokrytím orgánov trhového dozoru,  primeranou formou integrácie, koordinácie a  vzájomnej spolupráce orgánov dozoru s cieľom minimalizovať  prekrývanie a duplicitu vo výkone kontroly   na vnútornom trhu SR a prispôsobiť výkon trhového dozoru štandardom platným v krajinách EÚ.

	Postupná implementácia legislatívy EÚ do právneho systému Slovenskej republiky je nevyhnutným predpokladom plynulého procesu integrácie Slovenskej republiky do európskych štruktúr.  V rámci prístupového procesu SR do EU sa Slovenská republika zaviazala posilniť inštitucionalizáciu kontroly na trhu a výkon kontroly tak, aby tento bol kompatibilný s požiadavkami a systémom kontroly na trhu v krajinách Európskej únie. Tento záväzok je vyjadrený vo viacerých kapitolách Národného programu pre prijatie aquis communautaire (ďalej NPPA), ktoré sú navzájom previazané. Ide predovšetkým o kapitolu “ochrana spotrebiteľov a zdravia” ,  “voľný pohyb tovaru”, ako aj kapitolu “poľnohospodárstvo”. 	

	Ministerstvo hospodárstva SR, v rámci kapitoly 23 – ochrana spotrebiteľov a zdravia, je  zodpovedné za efektívny výkon trhového dozoru v rámci Slovenskej republiky. V rámci prístupového procesu SR do EÚ  Slovenská republika vyjadrila pripravenosť splniť záväzky vo vzťahu k posilneniu koordinácie orgánov kontroly na trhu tak, aby bolo zabezpečené:

-	uplatňovanie práv spotrebiteľov v oblasti bezpečnosti výrobkov, ochrany zdravia a ich ekonomických záujmov,
-	prevencia zákonom chránených práv spotrebiteľov, spočívajúcich v overovaní, či  povinné subjekty plnia svoje povinnosti, stanovené platnými právnymi predpismi,
-	dôsledné zisťovanie porušovania právnych predpisov a ich eliminácia prostredníctvom ukladania nápravných opatrení a pri ich nerešpektovaní aj prostredníctvom ukladania zákonom stanovených sankcií v lehotách, určených zákonmi.

	Na potrebu zmeny štruktúry orgánov kontroly na trhu poukázal aj Audit súladu činností a financovania ústredných orgánov štátnej správy a organizácií v okruhu ich pôsobnosti, ktorý schválila vláda SR uznesením č. 694/2000 dňa 30. augusta 2000. 

	V časti ”Auditu ...”, ktorá sa zaoberá integráciou kontroly na trhu sa konštatuje, že kontrolu na trhu  vykonávajú inštitúcie, organizačne zaradené pod viaceré ministerstvá a iné ústredné orgány štátnej správy (Slovenská obchodná inšpekcia, Slovenská poľnohospodárska a potravinárska inšpekcia, Slovenský metrologický inšpektorát, Štátna veterinárna správa a ďalšie organizácie s kontrolnou kompetenciou), pričom kontrolujú 

často rovnaké, alebo veľmi príbuzné vlastnosti tovarov a služieb. Z uvedeného vyplýva, že kontrolou na trhu sa zaoberá niekoľko inštitúcií, ktoré nezávisle na sebe (v čiastočne prekrývajúcich sa segmentoch) dohliadajú na zhodu výrokov a služieb s technickými, zdravotnými, hygienickými a inými normami. Nezosúladenie kontroly na trhu spôsobuje predražovanie jej výkonov ako aj jej účinnosti.

 	V záveroch Auditu sa konštatuje, že “je nevyhnutné sústrediť výkon kontroly na trhu do jedného organického celku z dôvodov, že kontrolu na trhu, slúžiacu na ochranu spotrebiteľa, možno považovať za verejný statok.”

	V intenciách odporúčaní “Auditu ...”  Ministerstvo hospodárstva SR spracovalo materiál, ktorý bol dňa 15. decembra 2000 predložený na rokovanie vlády SR a jej poradných orgánov. Predmetný materiál prerokovala  Porada ekonomických ministrov dňa 15. januára 2001 s požiadavkou voči predkladateľovi na dopracovanie ekonomickej analýzy, ako aj  relevantné zdôvodnenie ekonomických, kompetenčných a inštitucionálnych aspektov, vyplývajúcich z navrhovanej integrácie kontroly na trhu súčasných orgánov trhového dozoru v spolupráci s vecne príslušnými ministerstvami  .

	Úloha zo strany prekladateľa bola splnená len čiastočne, s ohľadom na neposkytnutie relevantných údajov zo strany zainteresovaných rezortov. Materiál bol predmetom opätovného prerokovania v Porade ekonomických ministrov dňa 23. apríla 2001 s odporúčaním riešenia predmetného problému v postupových krokoch:

- v I. etape realizácie záverov “Auditu ...” (uzn. vlády SR č. 694/2000) vytvoriť:

1.	integrovaný orgán kontroly na trhu v ochrane spotrebiteľa v pôsobnosti  MH SR, kde základom pre výkon kontroly bude doterajší orgán kontroly Slovenská obchodná inšpekcia, vrátane územných orgánov štátnej správy (krajských a okresných úradov  - odborov živnostenských a ochrany spotrebiteľa), vrátane prehodnotenia kompetencií samospráv miest a obcí v danej oblasti podľa doterajších platných právnych predpisov,

2.	orgán potravinového dozoru v riadiacej kompetenci MP SR vo väzbe na “Bielu knihu o bezpečnosti potravín” Európskej únie, 
    
3.	zachovať pôsobnosť špecializovaných orgánov dozoru v zmysle stanovísk 
príslušných rezortov najmä:  MPSV SR (Národný inšpektorát práce), ÚNMS SR 
(Slovenský metrologický inšpektorát) , MH SR (Puncový úrad), MZ SR (zachovanie 
pôsobnosti krajských a okresných hygienikov) a ďalších.

-	v II. etape realizácie záverov “Auditu ... “ – priebežne prehodnotiť pôsobenie špecializovaných orgánov dozoru na vnútornom trhu s cieľom ich možnej integrácie do jedného “integrovaného orgánu dozoru  na vnútornom trhu”  v zmysle “Auditu ...” bez bližšej špecifikácie časového horizontu.

Súčasne bolo Poradou ekonomických ministrov odporučené doriešiť  vo vzájomnej súčinnosti MH SR a MP SR  vzájomnú spoluprácu a koordináciu výkonu dozoru na vnútornom trhu medzi všeobecným orgánom trhového dozoru v ochrane spotrebiteľa a orgánom potravinového dozoru.

Predmetný materiál bol prerokovaný dňa 15. mája 2001 v Legislatívnej rade vlády SR, ktorá sa okrem všeobecný pripomienok k “Analýze účinnosti a pôsobenia súčasných orgánov trhového dozoru” nosne zaoberala “Návrhom legislatívneho zámeru zákona o integrácii kontroly na trhu”.

	Legislatívna rada vlády SR vyslovila súhlas so závermi Porady ekonomických ministrov z pohľadu konštituovania:

-	integrovaného orgánu kontroly na trhu v ochrane spotrebiteľa ako nezávislého orgánu kontroly, napojeného na rozpočtovú kapitolu MH SR, ktorý bude integrovať pôsobnosť súčasnej Slovenskej obchodnej inšpekcie, krajských a okresných úradov (odborov živnostenských a ochrany spotrebiteľa) za oblasť ochrany spotrebiteľa,

-	orgánu potravinového dozoru riešiaceho integráciu doterajších orgánov potravinového dozoru (Slovenskej poľnohospodárskej a potravinovej inšpekcie, Štátnej veterinárnej správy, Ústredného kontrolného a skúšobného ústavu  potravinárskeho  v súlade s “Bielou knihou o bezpečnosti potravín”, vydanou komisiou EÚ, 

-	súhlasila so zachovaním doterajšej pôsobnosti orgánov špecializovaného dozoru  (napr.  Národný inšpektorát práce a ďalšie),

-	súhlasila s návrhom prekladateľa prerokovať “návrh zákona o integrovanom orgáne trhového dozoru v ochrane spotrebiteľa” spolu s novelizáciou zákona č. 152/1995 Z.z. v znení neskorších predpisov, riešiaceho pôsobnosť orgánu potravinového dozoru integráciou doterajších orgánov (SPPI, ŠVS. ÚKSUP, štátny zdravotný dozor)  súbežne  v legislatívnom procese v záujme ujednotenia vzájomných kompetencií a pôsobnosti v oblasti výkonu kontroly na vnútornom trhu v súlade s požiadavkami Európskej únie v rámci prístupového procesu SR do EÚ.
 
V súlade so závermi z prerokovania predmetného materiálu v Porade ekonomických ministrov dňa 15.1.2001, 23.4.2001 a v Legislatívnej rade vlády SR dňa 15.5. 2001  predkladáme dopracovaný materiál na rokovanie vlády SR.